钦定古今图书集成/理学汇编/文学典/第228卷
## 钦定古今图书集成/理学汇编/文学典/第228卷

| 钦定古今图书集成 理学汇编 第二百二十八卷 |

| |

第二百二十八卷目录

诗部杂录十三

文学典第二百二十八卷

《林下偶谈》：后山诗：“俗子推不去，可人费招呼。”气象浅
露，绝少含蓄。陈简斋又模而衍之曰：“俗子令我病，纷
然来座隅，贤士费怀思，不受折简呼。”可谓短于识而
拙于才者也。

《文鉴》载黄亢《临水诗》云：“去年昨日水，今日到何处？”盖
蹈袭杜牧《题安州浮云寺楼寄湖州张郎中》云：“当时
楼下水，今日到何处？”

东莱先生《送宋子华通判长沙诗》云：“木脱献群峰，云
生失前浦。”盖用荆公“暮林摇落献群峰”，“木落冈峦因
自献”，少陵“归云拥树失山村”之语。

东坡《大风，留金山两日》云：“塔上一铃独自语，明日颠
风当断”《渡于湖》诗云：“塔上一铃语，湖头三日风。”用坡
语也。

《钱起》云：“山来指樵火，峰去惜花林。”不若子美云。“青惜
峰峦过，黄知橘柚来。”

退之《赠无本》诗有云：“风蝉碎锦缬，绿池垤菡萏。英芝
擢荒榛，孤翮起连菼。”《醉赠张彻》云：“君诗多态度，蔼蔼
春空云。东野动惊俗，天葩吐奇芬。张籍学古淡，轩昂
避鸡群。”至论李杜，则云：“想当施手时，巨刃磨天扬。垠
厓划崩豁，乾坤摆雷硠。”其形容诸人之诗，亦可谓奇
巧矣。

岑参诗：“来亦一布衣，去亦一布衣。羞见关门吏，还从
旧路归。”于武陵祖其语意云：“犹为布衣客，羞入故关
中。”贾岛亦云：“有耻长为客，无成又入关。”唐诗人䫫多
哀穷悼屈之语。通塞命也。世间冠佩煌煌，如坐涂炭，
可羞者多矣。为布衣，何可羞耶？

韩退之《病中赠张十八》诗，意奇语雄，序其《与籍谈辨》
有云：“吾欲盈其气，不令见麾幢。牛羊满田野，解斾束
空杠。回军与角逐，斫树收穷庞。”后山谷《次韵答薛乐
道》云：“薛侯笔如椽，峥嵘来索敌。出门决一战，不见旗
鼓迹。令严初不动，帐下闻吹笛。乍奔水上军，拔帜入
赵壁。长驱剧崩摧，百万俱辟易。”正与退之诗意同，才
力殆不相下也。

左纬，字经臣，黄岩人，能诗。陈了翁尝喜其“一别又经
无数日，百年能得几何时”之句，以为非特辞意清逸
可翫味也，老于世幻，逝景迅速，读之能无警乎？然此
乃古人已道之句耳。戴叔伦《寄朱山人》云：“此别又万
里，少年能几时。”杜荀鹤《送人游江南》云：“能禁几度别，
即到白头时。”魏野《寄唐异》云：“能销几度别，便是一生
休。”但经臣语尢婉而不迫尔。

张祜有句云：“故国三千里，深宫二十年。”以此得名。故
杜牧云：“可怜故国三千里，虚唱宫词满后宫。”郑谷亦
云：“张生有国三千里，知者惟应杜紫微。”秦少游有词
云：“醉卧古藤阴下。”故山谷云：“少游醉卧古藤下，谁与
愁眉唱一杯？解作江南断肠句，只今惟有贺方回。”正
与杜、郑语意同。

唐王季友《观于舍人壁画山水》诗云：“野人宿在人家
少，朝见此山谓山晓。半壁仍栖岭上云，开帘放出湖
中鸟，独坐长松是阿谁，再三招手起来迟。于公大笑
向予说，小弟丹青能尔为。”语意浅陋，类儿童幼学者。
山谷《题郑防画䇲》云：“惠崇烟雨归雁，坐我潇湘洞庭。
欲唤扁舟归去，故人言是丹青。”大略与季友相类，然
“语简趣远，工于季友百倍矣。”

《能改斋漫录》云：“‘江文通《拟汤休诗》：‘日暮碧云合，佳人
殊未来’。盖用魏文帝《秋胡行》：‘朝与佳人期，日夕殊不
来’。梁武帝《鼓角横吹曲》云：‘日落登雍台，佳人殊未来’。
梁沈约《洛阳道》云：‘佳人殊未来，薄暮空徙倚’。二人所
用，又袭江也’。余谓江不但用魏文语，后之袭江，亦非
止此二人。《淮南小山招隐士》云：‘王孙游兮不归，春草
生兮萋萋’。”陆士衡《拟庭中有奇树》云：“芳草久已茂，佳
人竟不归。”即《招隐》语也。谢灵运诗：“圆景早已满，佳人
殊未适。”盖又祖士衡，而江则兼用陆、谢及魏文语也。
其后唐韦庄《章台夜思》云：“芳草已云暮，故人殊未来。”
寇莱公《楚江夜怀》云：“明月夜还满，故人秋未来。”无非
蹈袭前语，而视陆、谢，则又绝类矣。

《大序》云：“亡国之音哀以思。”退之论魏、晋以降以文鸣
者，其声清以浮，其节数以急，其辞淫以哀，其志弛以
肆。近世诗人，争效唐律，就其工者论之，即退之所谓
魏、晋以降者也，而况其不能工者乎？

唐项斯、周朴、任翻，皆赤城人，能诗，见《赤城志》。按《唐文志》，项斯诗一卷，周朴诗二卷，任翻诗一卷，独翻诗世
罕传者。今郡斋有翻小集，仅十篇而已。翻有《题巾子
山禅寺》诗，集中不载。诗云：“绝顶新秋生夜凉，鹤飞松
露滴衣裳。前峰月映半江水，僧在翠微开竹房。”
曹邺《读李斯传》诗云：“一车致三毂，本图行地速。不知
驾驭难，举足成颠覆。欺暗尚不然，欺明当自戮。难将
一人手，掩得天下目。不见三尺坟，云阳艸中绿。”姚铉
《文粹》只摘取四句，一篇之精英尽矣。《文鉴》载谢逸《闺
恨》诗，亦止六韵，削去曼语，归之正便，霭然有行露
之风，此亦编集文字之一法也。

司空图有“碁声花院闭”之句，东坡喜之，以为吾尝独
游五老峰，入白鹤观，松阴满地，不见一人，惟闻碁声，
然后知此句之工也。故作诗有云：“谁与碁者户外履，
二不闻人声，时闻落子。”东莱《野步》亦云：“幽人不可亲，
碁声时出户。”即此意也。

《苕溪渔隐》载刘义《落叶诗》云：“‘返蚁难寻穴，归禽易见
巢’。黄岩左经臣亦有《落叶》诗：‘禽巢先觉晓，蚁穴未知
霜’。意同而工又过之矣。”

《冷斋夜话》云：“余客漳水，见莹中侄胜柔自九江来，出
诗示余曰：‘仁者难逢思有常，平居慎勿恃何妨？争先
世路机关恶，近后语言滋味长。可口物多终作疾，快
心事过必为伤。与其病后求良药，不若病前能自防’。
余谓胜柔曰：‘公痴叔诗，如食鲫鱼，惟恐遭骨刺’。此诗
邵尧夫作，而冷斋误以为莹中手书。此诗冷斋不知”
为尧夫作欤？

子美《艸堂》诗云：“旧犬喜我归，低徊入衣裾。邻舍喜我
归，沽酒携胡卢。大官喜我来，遣骑问所须。城郭喜我
来，宾客溢村墟。”盖用《木兰诗》云：“爷娘闻女来，出郭相
扶将。阿姊闻妹来，当户理红妆。小弟闻姊来，磨刀霍
霍向猪羊。”但连用古人句，亦不可为法也。

自《离骚》以“艸”为讽谕，诗人多效之者。退之《秋怀》云：“白
露下百艸，萧兰共憔悴。青青四墙下，已复生满地。”乐
天《咸阳原上艸》云：“野火烧不尽，春风吹又生。”僧赞宁
诗“要路花争发，闲门艸易荒”，后山诗“墙头霜下艸，又
作一番新”，后徐师川诗“遍地闲花艸，乘春傍路生”，意
皆有所讥也。

杜诗：“冉冉征途间，谁是长年者。”曹纬蹈袭之，云：“为问
征途间，谁如此山者？”

杜牧之《赠宣州元处士》云：“蓬蒿三亩居，宽于一天下。”
潘兴嗣《逍遥亭》诗用其语云：“宽于一天下，原宪惟桑
枢。”

司马池《行色》诗云：“冷于陂水淡于秋，远陌初穷见渡
头。赖得丹青无画处，画成应遣一生愁。”前辈称之。此
诗惟第一句最有味。范文正公《野色》诗：“非烟亦非雾，
羃羃映楼台。白鸟忽点破，夕阳还照开。肯随芳艸歇，
疑逐远帆来。谁会山公意，登高醉始回。”第二联亦岂
下于池诗乎？此梅圣俞所谓状难写之景，如在目前
也。

读《中兴颂》诗，前后非一，惟黄鲁直潘大临皆可为世
主规鉴。若张文潜之作，虽无之可也。陈去非篇末云：
“小儒五载忧国泪，杖藜今日溪水侧。欲搜奇句谢两
公，风作浪涌空心恻。”盖当建炎乱离奔走之际，犹庶
几少陵不忘君之意耳。张安国篇末亦云：“北望神皋
双泪落，只今何人老文学”，语亦顿挫含蓄，然首句云：
“锦绷儿啼思塞酥”，虽曰纪事，其淫亵亦甚矣。首以淫
亵犯分之语，似非臣子所宜言。至于末句，乃若爱君
忧国者，则吾未敢信也。

《复斋漫录》载陈后山诗云：“平生精力尽于诗。”盖出于
温公上《通鉴表》“臣之精力尽于此书”之语。予观杜荀
鹤《赠山中诗友》云：“平生心力尽于文。”亦恐其语偶同
耳。

莱公诗：“野水无人渡，孤舟尽日横。”人谓其有宰相器。
然韦应物亦有“野渡无人舟自横”之句，岂亦便可拟
其为宰相耶？

杜诗“披坚执锐略西极，昆仑月窟东巉岩。”昆仑月窟
在西，而谓之东，何也？前后注诗者皆不分晓解此义，
诗意盖谓魏将军略地至西方之极，而回顾昆仑月
窟，却在东也。

简斋之诗晚而工，如“木落太湖白，梅开南纪明”，“慷慨
赋诗还自恨，徘徊舒啸却生哀。”“山林有约吾当去，天
地无情子亦饥。”“楼头客子杪秋后，日落君山元气中。”
“世乱不妨松偃蹇，村空更觉水潺湲”，皆佳。又有《晚晴
独步》及《题董宗禹园先志亭》等古诗，亦皆佳。

《水心》诗，蚤已精严，晚尤高远。古调好为七言八句，语
不多而味甚长，其间与少陵争衡者非一，而义理尤
过之，难以全篇概举。姑举其近体成联者：“花传春色
枝枝到，雨递秋声点点分。”此分量不仝，周匝无际也；
“江当阔处水新涨，春到极头花倍添。”此地位已到，功
力倍进也；“万卉有情风暖后，一筇无伴月明边。”此惠
和夷清气象也。“包容花竹春留巷，谢遣荷蒲雪满涯”，
此阳舒阴惨规模也。“隔垣孤响度，别井暗泉通”，此感通处无限断也。“举世声中动，浮生胥带来”，此真实处
非安排也。“峙岩桥畔船辞柁，冷水观边花发枝”，此往
而复来也。“有儿有女后应好，同穴同衾今奈何”，此哀
而不伤也。“此日深探应彻底，他时直上自摩空。”此高
下本一体，特有等级也。“蓍蔡羲前识，《箫韶》舜后音”，此
古今同一机，初无起止也。所谓关于义理者如此，虽
少陵未必能追攀。至于因“上岧峣览吴越，遂从开辟
数羲皇”，此等境界，此等襟度，想像无穷极，则惟子美
能之。他如“驿梅吹冻蕊，柁雨送春声”，“绿围齐长柳，红
糁半含桃”，“听鸡催谒驾，立马待䌷书。野影晨迷树，天
文夜照城。晒书天象切，浴砚海光翻。地深湘渚浪，天
远桂阳城。”置《杜集》中何以别？乃若“遣腊冰千著，勾春
柳一丝。燐迷王弼宅，蒿长孟郊坟。帆色挂晓月，橹音
穿夕烟。门邀百客醉，囊讳一金存。难招古渡外，空老
夕阳滨。”又特其细者。

水心之门。赵师秀紫芝、徐照道晖玑、致中、翁卷灵舒，
工为唐律，专以贾岛、姚合、刘得仁为法，其徒尊为“四
灵”，翕然效之，有八俊之目。水心广纳后辈，颇加称奖，
其详见《徐道晖墓志》，而末乃云：“尚以年不及乎开元、
元和之盛，而君既死，盖虽不没其所长，而亦终不满
也。”后为王木叔《诗序》，谓木叔不喜唐诗，闻者皆以为
疑。夫争妍斗巧，极外物之意态，唐人所长也；及要其
终，不足以定其志之所守，唐人所短也。木叔之评，其
可忽诸？又跋刘潜夫诗卷，谓谢显道称不如“流连光
景之诗”，此论既行，而诗因以废矣。潜夫能以谢公所
薄者自鉴，而进于古人不已，参《雅》《颂》，轶《风》《骚》可也，何
必《四灵》哉？此跋既出，为唐律者颇怨，而后人不知，反
以为《水心》崇尚晚唐者，误也。《水心》称当时诗人，可以
独步者，李季章、赵蹈中耳。近时学者，歆艳《四灵》，剽窃
模仿，愈陋愈下，可叹也哉！

西山尝举山谷诗云：“惇夫若在镌此老，不令平地生
崎岖。”余曰：“镌字未稳，事父母几谏，不听，则号泣而随
之耳。子岂应镌其父邪？”然邢恕游程氏之门，早岁立
节如此，而晚乃颠倒错缪，师友且不得而挽回之矣，
岂一子所能镌邪？

止斋《送陈益之》诗，甚工且有理致。首云：“论事不欲如
戎兵，欲如衣冠佩玉，严整而和平；作文不欲如组绣，
欲如疏林茂麓，窈窕而敷荣。”盖陈益之年正盛，论事
豪勇，而作文喜为诘屈聱牙，故以此勉之。又云：“桢干
盍亦烦绳墨，风味何如馀典则。”末云：“君看风雅诗三
百，亦有初章三叹息。”皆有深长之意，学者所当思也。
益之自负用世才干，而脱略边幅不羁，故又以《绳墨
典则》规之。

《古杭杂记》：开禧韩𠈁胄开边隙，至函其首以乞和，太
学有诗云：“晁错既诛终叛汉，于期已入竟亡燕。”
驿路有白塔桥印卖朝京里程图，士大夫往临安，必
买以披阅，有人题于壁曰：“白塔桥边卖地经，长亭短
驿甚分明。如何祗说临安路，不较中原有几程。”
宝庆丙戌，袁樵尹京，于西湖三贤堂卖酒，有人题壁
曰：“和靖、东坡白乐天，三人秋菊荐寒泉。而今满面生
尘土，却与袁樵课酒钱。”

《癸辛杂识》：刘后村尝为吴恕斋作《文集序》云：“近世贵
理学而贱诗赋，间有篇咏，率是语录、讲义之押韵者
耳。”

《湘山野录》：寇莱公诗“野水无人渡，孤舟尽日横”之句，
深入唐人风格。初授归州巴东令，人皆以“寇巴东”呼
之，以比前赵渭南、韦苏州之类。然富贵之时，所作诗
皆凄楚愁怨，尝为《江南春》二绝云：“波淼淼，柳依依，孤
村芳草远，斜日杏花飞，江南春尽离肠断，𬞟满汀洲
人未归。”又曰：“杳杳烟波隔千里，白𬞟香散东风起，日
落汀洲一望时，愁情不断如春水。”余尝谓深于诗者，
尽欲慕骚人清悲怨感，以主其格。语意清切，脱洒孤
迈则不无。殊不知清极则志飘，感深则气谢。莱公富
贵时，《送人使岭南》云：“到海只十里，过山应万重。”人以
为警绝。晚窜海康，至境首，雷吏呈图经迎拜于道。公
问州去海近远，曰：“只有十里。”憔悴奔窜，已兆于此矣。
予尝爱王沂公曾布衣时，以所业贽吕文穆公蒙正
卷中，有《早梅》句云：“雪中未问和羹事，且向百花头上
开。”文穆曰：“此生次第，已安排作状元宰相矣。”后皆尽
然。

舒州祖山，因芟薙萝蔓，得一诗，刻在峭壁，乃杜牧之
《金陵怀古》也，曰：“《玉树歌》沉王气终，景阳兵合曙楼空。
梧楸远近千家冢，禾黍高低六代宫。石燕拂云晴亦
雨，江豚翻浪夜还风。英雄一去豪华尽，唯有青山似
洛中。”遍阅集中无之，必牧之之作也，又《薛许昌集》中
见之。

《蓼花洲闲录》：集句自国初有之，未盛也。至石曼卿人
物开敏，以文为戏，然后大著。尝见手书《下第偶成》云：
“一生不得文章力，欲上青云未有因。圣主不劳千里
召，姮娥何惜一枝春。凤凰诏下虽霑命，豺虎丛中也
立身。啼得血流无用处，著朱骑马是何人？”又云：“年去年来来去忙，为他人作嫁衣裳。仰天大笑出门去，独
对东风舞一场。”至元丰间，王文公益工于此。人言此
自公始，非也。

《碧湖杂记》：杜牧之《华清宫诗》云：“雨露偏金穴，乾坤入
酒乡。”许彦周谓如此，天下焉得不乱？盖以明皇宠幸
妃族，赏赉无极，君臣终日酣宴，所以兆渔阳之变耳。
余闻东都宣政间，禁中有保和殿，殿西南庑有玉真
轩，轩内有玉华阁，即安妃妆阁也。妃姓刘氏，入宫进
位贵妃。林灵素以左道得幸，谓上为长生帝君，妃为
九华玉真安妃。每神降，必别置妃位，画妃像于其中。
每祀妃像，妃方寝而觉有酒容。是时群臣惟蔡元长
最承恩遇，尝赋诗题殿壁曰：“琼瑶错落密成林，桧竹
交加午有阴。恩许尘凡时纵步，不知身在五云深。”侍
宴于保和殿，上令妃见。京先有诗曰：“雅兴酒酣添逸
思，玉真轩内见安妃。”命京赓补成篇，京即题曰：“保和
新殿丽秋晖，恩许尘凡到绮闱。”〈云　云〉须臾，命京入轩，
但见妃像，京又有诗云：“玉真轩内煖如春，只见丹青
未见人。月里嫦娥终有恨，鉴中姑射未应真。”已而至
阁，妃出见京，劝酬至再，日暮而退。且君门九重，睡榻
之侧，岂容他人咳唾，至令人臣纵步亵饮于其间，当
时恩幸，可从而知矣。然则他日之祸，殆甚于天宝之
季，此可为万世君臣之戒。